सोनिया जब टीम में जगह पाने के लिए ट्रायल दे रही थीं, तब पिता हार्टअटैक के कारण अस्पताल में थे

खेल डेस्क. सोनिया ने वर्ल्ड बॉक्सिंग चैम्पियनशिप में सिल्वर जीता। 21 साल की खिलाड़ी पहली बार वर्ल्ड चैंपियनशिप में उतरी थीं। अक्टूबर में जब दिल्ली में इंडियन टीम का सिलेक्शन ट्रायल हो रहा था, तब सोनिया के पिता हार्टअटैक के कारण अस्पताल में भर्ती थे। सोनिया को पिता की तबियत के बारे में नहीं बताया गया। जब वे टीम में जगह बनाने में सफल रहीं तो उन्हें इसके बारे में जानकारी दी गई।

इसके बाद वे अपने पिता से मिलने गईं। सोनिया हरियाणा के निमरी गांव की हैं। गांव की कविता चहल ने 2011 में चीन में हुए एशियन कप टूर्नामेंट में ब्रॉन्ज मेडल जीता था। गांव लौटने पर कविता का जुलूस निकाला गया था। इसमें 11 साल की सोनिया भी शामिल हुईं और बॉक्सिंग में उतरने का फैसला कर लिया। वे इसके लिए कविता से मिलीं।

2011 में स्कूल नेशनल में जीता था सिल्वर

सोनिया ने 2011 में स्कूल नेशनल में सिल्वर जीता। फिर 2012 में सब जूनियर नेशनल में ब्रॉन्ज मेडल जीता। सोनिया ने 2016 में सीनियर नेशनल चैम्पियनशिप में गोल्ड जीतकर सबका ध्यान अपनी ओर खींचा। परिवार को सपोर्ट करने के लिए सोनिया वर्तमान में रेलवे में नौकरी कर रही हैं।

ब्रॉन्ज मेडलिस्ट सिमरनजीत के पिता की तीन महीने पहले मौत हो गई थी

पंजाब की सिमरनजीत के पिता की 3 महीने पहले मौत हो गई थी। सिमरनजीत ने टूर्नामेंट में ब्रॉन्ज जीता। सिमरन की मां राजपाल कौर ने बताया कि पिता की मौत के समय सिमरन कैंप में थीं। पापा चाहते थे कि बेटी मेडल जीते। इस कारण सिमरनजीत ने उनकी मौत के बाद कैंप में लौटने का फैसला किया। उन्होंने बताया सिमरनजीत टीचर बनना चाहती थी। उसे डर था कि बॉक्सिंग से चेहरा खराब हो जाएगा। इसलिए वह बहन के साथ बॉक्सिंग की ट्रेनिंग लेने से मना करती थी।

लवलीना कॉमनवेल्थ में नहीं जीतीं तो वीडियो देखकर कमियां दूर कीं

असम की लवलीना ने 2012 में बॉक्सिंग शुरू किया। उन्होंने भी वर्ल्ड चैंपियनशिप में ब्रॉन्ज जीता। उन्होंने मुआ थाई को छोड़कर बॉक्सिंग को चुना। 2012 में सब जूनियर नेशनल में गोल्ड जीता। इसके बाद साई सेंटर के लिए चयनित हो गईं। वे इस साल कॉमनवेल्थ गेम्स में मेडल नहीं जीत सकी थीं। इसके बाद वीडियो को देखकर अपनी कमियों को दूर किया। उन्होंने कहा कि भले ही वे गोल्ड नहीं जीत सकीं। लेकिन उन्हें काफी कुछ सीखने को मिला।